Rådets fælles holdning

af 27. december 2001

om bekæmpelse af terrorisme

(2001/930/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15 og artikel 34, og

ud fra følgende betragtninger:

(1) Det Europæiske Råd erklærede på sit ekstraordinære møde den 21. september 2001, at terrorismen udgør en sand udfordring for verden og for Europa, og at bekæmpelse af terrorisme fremover skal være et højt prioriteret mål for Den Europæiske Union.

(2) FN's Sikkerhedsråd vedtog den 28. september 2001 resolution 1373 (2001), hvori det på ny slås fast, at terrorhandlinger udgør en trussel mod freden og sikkerheden, og hvori der fastsættes foranstaltninger til bekæmpelse af terrorisme, navnlig bekæmpelse af finansieringen af terrorisme og tilvejebringelse af sikre opholdstider for terrorister.

(3) Rådet bekræftede den 8. oktober 2001 på ny, at EU og dens medlemsstater er fast besluttet på at deltage fuldt ud og på koordineret vis i den globale alliance imod terrorisme under De Forenede Nationers ledelse. Rådet erindrede også om, at EU er fast besluttet på, i nært samarbejde med USA, at tage fat på terrorismens finansieringskilder.

(4) Det Europæiske Råd erklærede den 19. oktober 2001, at det er fast besluttet på at bekæmpe alle former for terrorisme overalt i verden, og at det vil fortsætte sine bestræbelser på at styrke verdenssamfundets alliance mod alle former for terrorisme, f.eks. gennem styrkelse af samarbejdet mellem de forskellige operative tjenester med ansvar for bekæmpelse af terrorisme: Europol, Eurojust, efterretningstjenesterne, politiet og de judicielle myndigheder.

(5) Der er allerede taget skridt til at gennemføre nogle af de nedenfor nævnte foranstaltninger.

(6) Under disse ekstraordinære omstændigheder er der behov for en fællesskabsindsats for at gennemføre nogle af de nedenfor nævnte foranstaltninger -

VEDTAGET FØLGENDE FÆLLES HOLDNING:

Artikel 1

Enhver form for målrettet, direkte eller indirekte, tilvejebringelse eller indsamling af midler, foretaget af borgere i Den Europæiske Unions medlemsstater eller inden for de enkelte medlemsstaters område med det forsæt at anvende midlerne til terrorhandlinger eller vel vidende, at de skal anvendes til dette formål, anses for strafbar.

Artikel 2

Alle midler og finansielle aktiver eller økonomiske ressourcer, der tilhører

- personer, der begår eller forsøger at begå terrorhandlinger, eller som deltager i eller fremmer gennemførelsen af terrorhandlinger

- enheder, der direkte eller indirekte ejes eller kontrolleres af sådanne personer

- personer og enheder, der handler på vegne af eller efter instruks fra sådanne personer og enheder

herunder midler, der hidrører fra eller er afkast af formuegoder, der direkte eller indirekte ejes eller kontrolleres af sådanne personer og af personer og enheder, der er knyttet til disse, indefryses.

Artikel 3

Midler, finansielle aktiver eller økonomiske ressourcer eller finansielle eller dermed beslægtede tjenester kan ikke, direkte eller indirekte, stilles til rådighed for:

- personer, der begår eller forsøger at begå terrorhandlinger, eller som fremmer eller deltager i gennemførelsen af sådanne handlinger,

- enheder, der direkte eller indirekte ejes eller kontrolleres af sådanne personer,

- personer og enheder, der handler på vegne af eller efter instruks fra sådanne personer.

Artikel 4

Der skal træffes foranstaltninger til at bekæmpe enhver form for aktiv eller passiv støtte til enheder eller personer, der er involveret i terrorhandlinger, herunder foranstaltninger, der tager sigte på at bekæmpe rekruttering af medlemmer af terrorgrupper og standse levering af våben til terrorister.

Artikel 5

Der skal tages skridt til at forebygge udførelsen af terrorhandlinger, herunder gennem hurtig varsling mellem medlemsstaterne indbyrdes eller mellem medlemsstaterne og tredjelande ved hjælp af udveksling af oplysninger.

Artikel 6

Personer, der finansierer, planlægger, støtter eller begår terrorhandlinger, eller som tilvejebringer sikre opholdstider for terrorister, skal nægtes sikkert opholdssted.

Artikel 7

Personer, der finansierer, planlægger, fremmer eller begår terrorhandlinger, skal forhindres i at anvende EU-medlemsstaternes område til sådanne formål til skade for medlemsstaterne eller tredjelande og deres borgere.

Artikel 8

Personer, der deltager i finansieringen, planlægningen, forberedelsen eller udførelsen af terrorhandlinger, eller som støtter terrorhandlinger, skal stilles for retten; sådanne terrorhandlinger skal i medlemsstaternes love og administrative bestemmelser anses for grove strafbare handlinger, og straffen skal på passende vis afspejle terrorhandlingernes grovhed.

Artikel 9

Medlemsstaterne yder hinanden samt tredjelande den størst mulige bistand i forbindelse med strafferetlig efterforskning og retsforfølgning i forbindelse med finansiering af eller støtte til terrorhandlinger i overensstemmelse med folkeretten og intern ret, herunder bistand til at fremskaffe det nødvendige bevismateriale, der er i en medlemsstats eller et tredjelands besiddelse.

Artikel 10

Terrorister og terrorgrupper skal forhindres i at bevæge sig frit gennem effektiv grænsekontrol og kontrol med udstedelsen af identitetspapirer og rejselegitimation samt gennem foranstaltninger til at forhindre forfalskning eller svigagtig anvendelse af identitetspapirer og rejselegitimation. Rådet noterer sig, at Kommissionen har til hensigt at fremsætte forslag på dette område, hvor det er relevant.

Artikel 11

Der skal tages skridt til at intensivere og fremskynde udvekslingen af operationelle oplysninger, især om terroristers eller terrornetværks operationer eller bevægelser, forfalsket rejselegitimation, ulovlig handel med våben, sprængstoffer eller følsomt materiale, terrorgruppers brug af kommunikationsteknologi og den trussel, som terrorgruppers besiddelse af masseødelæggelsesvåben udgør.

Artikel 12

Der skal udveksles oplysninger mellem medlemsstaterne indbyrdes eller mellem medlemsstaterne og tredjelande i overensstemmelse med folkeretten og national ret, og samarbejdet mellem medlemsstaterne indbyrdes samt mellem medlemsstaterne og tredjelande om administrative og retlige spørgsmål skal styrkes med henblik på at forhindre terrorhandlinger.

Artikel 13

Samarbejdet mellem medlemsstaterne indbyrdes samt mellem medlemsstaterne og tredjelande, især i kraft af bilaterale og multilaterale arrangementer og aftaler, skal styrkes med henblik på at forhindre og bekæmpe terrorangreb og forfølge gerningsmændene.

Artikel 14

Medlemsstaterne skal hurtigst muligt tiltræde de relevante internationale konventioner og protokoller om terrorisme, der er anført i bilaget.

Artikel 15

Medlemsstaterne skal øge samarbejdet og i fuldt omfang gennemføre de relevante internationale konventioner og protokoller om terrorisme samt sikkerhedsrådsresolution 1269 (1999) og 1368 (2001).

Artikel 16

Der skal træffes passende foranstaltninger i overensstemmelse med de relevante bestemmelser i national ret og i folkeretten, herunder de internationale standarder for menneskerettigheder, inden der indrømmes flygtningestatus, med henblik på at sikre, at asylansøgeren ikke har planlagt, fremmet eller deltaget i udførelsen af terrorhandlinger. Rådet noterer sig, at Kommissionen har til hensigt at fremsætte forslag på dette område, hvor det er relevant.

Artikel 17

Der skal i overensstemmelse med folkeretten tages skridt til at sikre, at personer, der har udført, tilrettelagt eller på anden måde fremmet terrorhandlinger, ikke misbruger flygtningestatus, og at det ikke anerkendes som begrundelse for at give afslag på anmodninger om udlevering af formodede terrorister, at de pågældende hævder at have handlet ud fra politisk motiv. Rådet noterer sig, at Kommissionen har til hensigt at fremsætte forslag på dette område, hvor det er relevant.

Artikel 18

Denne fælles holdning har virkning fra dagen for vedtagelsen.

Artikel 19

Denne fælles holdning offentliggøres i EF-Tidende.

Udfærdiget i Bruxelles, den 27. december 2001.

På Rådets vegne

L. Michel

Formand

BILAG

Liste over de i artikel 14 omhandlede internationale konventioner og protokoller om terrorisme

1) Konvention angående lovovertrædelser og visse andre handlinger begået ombord i luftfartøjer - Tokyo, 14.9.1963

2) Konvention om bekæmpelse af ulovlig bemægtigelse af luftfartøjer - Haag, 16.12.1970.

3) Konvention til bekæmpelse af ulovlige handlinger mod den civile luftfarts sikkerhed - Montreal, 23.9.1971.

4) Konvention om forebyggelse af og straf for forbrydelser mod internationalt beskyttede personer, herunder diplomatiske repræsentanter - New York, 14.12.1973.

5) Europæisk konvention om bekæmpelse af terrorisme - Strasbourg, 27.10.1977.

6) Konvention imod gidseltagning - New York, 17.12.1979.

7) Konvention om fysisk beskyttelse af nukleare materialer - Wien, 3.3.1980.

8) Protokol til bekæmpelse af ulovlige voldshandlinger i lufthavne, der betjener den internationale civile luftfart, tillæg til konventionen til bekæmpelse af ulovlige handlinger mod den civile luftfarts sikkerhed - Montreal, 24.2.1988.

9) Konvention til bekæmpelse af ulovlige handlinger mod søfartssikkerheden - Rom, 10.3.1988.

10) Protokol til bekæmpelse af ulovlige handlinger mod sikkerheden for fastgjorte platforme, der befinder sig på kontinentalsokkelen - Rom, 10.3.1988.

11) Konvention om mærkning af plastiske sprængstoffer med henblik på afsløring - Montreal, 1.3.1991.

12) FN-konvention til bekæmpelse af terrorbombninger - New York, 15.12.1997.

13) FN-konvention til bekæmpelse af finansiering af terrorisme - New York, 9.12.1999.